ROMÂNIA

JUDEŢUL BIHOR 

CONSILIUL LOCAL AL COMUNEI SÎNTANDREI 

PROCES –VERBAL

Încheiat cu ocazia şedinţei ordinare a Consiliului Local Sîntandrei

din data de 24.08.2018
Şedinţa ordinară a Consiliului Local Sîntandrei a fost convocată de Primar în baza Dispoziţiei nr. 134 din 24 august 2018, la şedinţă sunt prezenţi 13 consilieri din totalul de 14 consilieri în funcţie. Este absentă motivat doamna consilier Simona Claudia Oşvat, care a anunţat că din motive obiective nu va putea participa.

La şedinţă participă : primarul comunei domnul Ioan Mărcuș, secretarul comunei doamna Dorina Ilea, consilierul în cadrul aparatului de specialitate al consiliului local domnișoara Paula-Anca Torjoc, doamna Nicoleta Spătar, şef birou Finanţe Contabilitate, doamna Tudora Mihuța, consilier în cadrul Compartimentului Urbanism și Protecția Mediului, domnul Ilie Olari consilier în cadrul Compartimentului Administrarea domeniului Public şi Privat şi doamna Rodica Chiş, consilier în cadrul Compartimentului de Asistenţă Socială.
Preşedintele de ședință, domnul consilier Dănuţ Ioan Torjoc, declară deschise lucrările şedinţei, şedinţa este statutară, îndeplinindu-se cvorumul legal necesar desfăşurării acesteia.

   La propunerea preşedintelui de şedinţă, se stabileşte ca modalitate de vot - votul deschis prin ridicarea mâinii.

   Înainte de a se trece la Ordinea de zi propriu – zisă, dna secretar Dorina Ilea supune spre aprobare procesul verbal al ședinței ordinare din data de 31.07.2018. 
Domnul consilier Dorin Dumitru Mărcuş subliniază că se abţine de la votarea procesului verbal al şedinţei ordinare din data de 31.07.2018 deoarece a fost absent. Nefiind probleme asupra conţinutului acestuia, se supune la vot, prin vot deschis cu ridicarea mâinii şi cu 12 voturi „pentru”, fără voturi „împotrivă” și 1 „abținere” este adoptată H.C.L. nr. 97 din 24.08.2018 privind aprobarea procesului verbal al şedinţei ordinare a Consiliului Local Sîntandrei.
Președintele de ședință, prezintă proiectul ordinii de zi:
1. Proiect de hotărâre privind aprobarea rectificării bugetului de venituri si cheltuieli pe anul 2018.

Inițiator: Primar Ioan Mărcuș
2. Proiect de hotărâre privind aprobarea costului mediu lunar de întreţinere în creşă pentru copiii care frecventează Creşa Sîntandrei în anul şcolar 2018-2019.
Inițiator: Primar Ioan Mărcuș

3. Proiect de hotărâre privind aprobarea actualizării indicatorilor tehnico – economici rezultaţi din S.F., necesari realizării obietivului de investiţie : Legătura Centura Oradea (Giraţie Calea Sîntandrei) – Autostrada A3 (Biharia)

Inițiator: Primar Ioan Mărcuș
4. Proiect de hotărâre privind aprobarea introducerii în patrimoniul public al Comunei Sîntandrei şi completarea inventarului domeniului public cu branşamentele apă executate de persoane fizice pe domeniul public al Comunei Sîntandrei, în luna iulie 2018.

Inițiator: Primar Ioan Mărcuș

5. Proiect de hotărâre privind aprobare Planului Urbanistic Zonal „Parcelare teren pentru locuinţe şi funcţiuni complementare localitatea Sîntandrei, strada Cerbului, nr. 22-24 şi str. Zimbrului, nr. 22, 30”. 
Inițiator: Primar Ioan Mărcuș
6. Proiect de hotărâre privind aprobarea înscrierea în Cartea Funciară în domeniul public al Comunei Sîntandrei a terenului intravilan având categoria de folosință drum, în suprafață de 1714 mp, cu numărul cadastral 10405 notat în CF 10405 Sîntandrei.
Iniţiator: Primar Ioan Mărcuş

7. Proiect de hotărâre privind întocmire P.U.Z. pentru parcelare teren pentru locuinţe şi funcţiuni complementare localitatea Sîntandrei, str. Bujac, nr. 17-15, judeţul Bihor.

Iniţiator: Primar Ioan Mărcuş

8. Proiect de hotărâre privind oferta lui Pop Mircea Florian cu soţia Pop Mihaela – Rodica şi Tocai Ana – Silvia de donaţie a terenului cu nr. cad. 58305 din localitatea Sîntandrei, pentru construire drum public – stradă.

Iniţiator: Primar Ioan Mărcuş

9. Întrebări și interpelări.
Proiectul ordinii de zi este supus la vot, prin vot deschis prin ridicarea mâinii și cu 13 voturi “pentru”, fără voturi împotrivă, fără abțineri, este adoptată H.C.L. nr. 98 din 24.08.2018 privind aprobarea ordinii de zi propusă pentru şedinţa ordinară a Consiliului Local Sîntandrei din data de 24 august 2018.
Se trece la discutarea punctelor de pe Ordinea de zi:

La punctul 1 dl. consilier Dănuţ Ioan Torjoc președinte de ședință îi dă cuvântul d-nei Nicoleta Spătar care prezintă proiectul de hotărâre privind aprobarea rectificării bugetului de venituri si cheltuieli pe anul 2018, precizând că la întocmirea proiectului de buget s-a avut în vedere adresa de la Administraţia Judeţeană a Finanţelor Publice Bihor cu nr. 38187 / 23.07.2018 şi Hotărârea nr. 113 / 17.07.2018 privind repartizarea pe unităţi administrativ – teritoriale a fondului la dispoziţia Consiliului Judeţean constituit, unde instituţiei noastre i s-a repartizat pe indicatorul 04.02.04 „Sume alocate din cotele defalcate din impozitul pe venit pentru echilibrarea bugetelor locale” pentru Programul de dezvoltare în cadrul Grupului de Acţiune Locală suma de 4600 lei. Totodată, în urma încasării sumei primite de la MDRAP conform contractului de finanţare nr. 9769 / 05.10.2018 aferent cheltuielilor eligibile din cadrul proiectului în sumă de 12.733 lei, pentru finanţarea obiectivului „Modernizare străzi de. interes local în comuna Sîntandrei” se impune rectificarea bugetului local pe indicatorul 426500 „Finanţarea programului Naţional de Dezvoltare Locală”.
Dl consilier Toader Timiş, președintele desemnat pentru această şedinţă al Comisiei Buget Finanţe, prezintă avizul favorabil al comisiei de specialitate.

Nefiind discuții pe marginea acestui punct, dl. Consilier Dănuţ Ioan Torjoc președinte de ședință, îl supune la vot, prin vot deschis prin ridicarea mâinii și cu 13 voturi „pentru”, fără voturi „împotrivă” și fără „abțineri”, este adoptată H.C.L. nr. 99 din 24.08.2018 privind aprobarea rectificării bugetului de venituri si cheltuieli al comunei Sîntandrei pe anul 2018.

La punctul 2 de pe ordinea de zi, dl Primar prezintă proiectul de hotărâre privind aprobarea costului mediu lunar de întreţinere în creşă pentru copiii care frecventează Creşa Sîntandrei în anul şcolar 2018-2019, precizând că potrivit prevederilor art.9 alin. (1), (2) şi (3) din Legea nr. 263 / 2007 privind înfiinţarea, organizarea şi funcţionarea creşelor, actualizată : „(1)Părinţii/reprezentanţii legali ai copiilor au obligaţia să plătească o contribuţie lunară de de întreţinere  pentru fiecare copil înscris la creşă şi care beneficiază de serviciile acesteia.”
(2) Prin excepţie de la prevederile alin.(1), consiliul local va suporta contribuţiile părinţilor / reprezentanţilor legali ai copilului înscris la creşă şi expus riscului abandonului.

(3) Contribuţia lunară se calculează în baza costului mediu lunar de întreţinere în creşă.”

De asemenea, prin H.G. nr. 1252 / 2012 a fost aprobată Metodologia de organizare şi funcţionare a creşelor şi a altor unităţi de educaţie timpurie antepreşcolară, potrivit căreia costul mediu lunar de întreţinere se stabileşte diferenţiat, în funcţie de tipul creşei şi se aprobă anual prin act administrativ al instituţiei care are în administrare creşa.

Având în vedere faptul că, pentru Creşa Sîntandrei, anul şcolar 2018 – 2019 este primul an de funcţionare, la stabilirea costului mediu lunar de întreţinere în unitatea publică în sumă de 46,09 lei/zi/copil prezent, s-au luat în considerare următoarele :

· Bugetul estimat pentru funcţionarea creşei stabilit la subcapitolul 680211 Asigurări şi Asistenţă Socială – Creşe – cheltuieli curente bunuri şi servicii 321.500 lei ;

· Număr mediu zilnic de copii care se estimează că vor frecventa creşa : 31 de copii ;

· S-a luat în considerare : capacitatea creşei – număr maxim de copii – 45 de copii la care s-a aplicat un procent de prezenţă de aproximativ 70% având în vedere incidenţa cazurilor medicale în rândul antepreşcolarilor ;

· Numărul de zile lucrătoare din anul 2017 în care au funcţionat creşele, respectiv, 225 zile.

Domnul consilier Ovidiu Alexandru Cseh doreşte să ştie dacă pot fi înscrişi copii ai căror părinţi au domiciliul în Oradea pentru a funcţiona creşa la capacitate maximă.

Doamna Rodica Chiş subliniază că până în prezent nu s-a acceptat înscrierea niciunui copil ai cărui părinţi să fie domiciliaţi în Oradea şi nici nu se doreşte acest lucru, deoarece numărul copiilor înscrişi creşte în continuare, iar scopul creării acestei creşe a fost pentru a-i ajuta pe tinerii din comună.
Domnul consilier Ciprian Mihai Fechetea subliniază că este important să se ţină cont de ce a zis doamna Rodica Chiş, cu atât mai mult cu cât unii părinţi nu şi-au înscris încă copiii la creşă pentru că nu ştiau cum va funcţiona aceasta.

Dl. consilier Toader Timiş, președintele desemnat pentru această şedinţă al Comisiei Buget Finanţe, prezintă avizul favorabil al comisiei de specialitate.

Dna. Consilier Corina Anina Paina, secretar al Comisiei de Învăţământ, prezintă avizul favorabil al comisiei de specialitate.
Nemaifiind alte discuții pe marginea acestui punct, dl. Consilier Dănuţ Ioan Torjoc președinte de ședință, îl supune la vot, prin vot deschis prin ridicarea mâinii și cu 13 voturi „pentru”, fără voturi „împotrivă” și fără „abțineri”, este adoptată H.C.L. nr. 100 din 24.08.2018 privind aprobarea costului mediu lunar de întreţinere în creşă pentru copiii care frecventează Creşa Sîntandrei în anul şcolar 2018-2019.
La punctul 3 de pe Ordinea de zi, dl. Consilier Dănuţ Ioan Torjoc președinte de ședință îi dă cuvântul d-lui Primar, care prezintă proiectul de hotărâre privind aprobarea actualizării indicatorilor tehnico – economici rezultaţi din S.F., necesari realizării obietivului de investiţie : Legătura Centura Oradea (Giraţie Calea Sîntandrei) – Autostrada A3 (Biharia), precizând că prin Decizia Consiliului Director al ZMO nr.2 din 30.12.2015, s-a aprobat studiul de fezabilitate pentru LEGĂTURA CENTURA ORADEA (Giraţie Calea Sîntandrei) – AUTOSTRADA A3 (Biharia) şi aplicaţia de finanţare a investiţiei. Totodată, potrivit HCL Oradea nr. 373 din 28.05.2015 s-au aprobat indicatorii tehnico – economici de aprobare a investiţiei şi indicatorii SF-ului pentru drumul de legătură de la centura Oradea la autostrada Transilvania. Actualul contract de proiectare & execuţia al autostrăzii Transilvania (tronsonul Suplacu de Barcău – Borş) nu include şi investiţia propusă de ZMO, astfel încât este necesară demararea urgentă a diligenţelor pentru realizarea investiţiei “LEGĂTURA CENTURA ORADEA (Giraţie Calea Sîntandrei) – AUTOSTRADA A3 (Biharia)”, în paralel cu lucrările de realizare a tronsonului Suplacu de Barcău – Borş din cadrul autostrăzii Transilvania.

Dl. consilier Toader Timiş, președintele desemnat pentru această şedinţă al Comisiei Buget Finanţe, prezintă avizul favorabil al comisiei de specialitate.

Nefiind discuții pe marginea acestui punct, dl. Consilier Dănuţ Ioan Torjoc președinte de ședință, îl supune la vot, prin vot deschis prin ridicarea mâinii și cu 13 voturi „pentru”, fără voturi „împotrivă” și fără „abțineri”, este adoptată H.C.L. nr. 101 din 24.08.2018 privind aprobarea actualizării indicatorilor tehnico – economici rezultaţi din S.F., necesari realizării obietivului de investiţie : Legătura Centura Oradea (Giraţie Calea Sîntandrei) – Autostrada A3 (Biharia).


Se discută în continuare punctul 4 de pe ordinea de zi, respectiv: Proiect de hotărâre privind aprobarea introducerii în patrimoniul public al Comunei Sîntandrei şi completarea inventarului domeniului public cu branşamentele de apă executate la persoanele fizice pe domeniul public al Comunei Sîntandrei, în luna iulie 2018, precizând că prin adresa nr. 24518 din 27.07.2018 înregistrată la sediul instituţiei noastre sub nr. 8860 din 06.08.2018 a fost trimis centralizatorul cu lucrările realizate în cursul lunii iulie a anului 2018 însoţit de documentele doveditoare în acest sens.


Dna consilier Georgeta Mihalca, președintele Comisiei Juridice prezintă avizul favorabil al Comisiei de specialitate.

Nefiind discuții pe marginea acestui punct, dl. Consilier Dănuţ Ioan Torjoc președinte de ședință, îl supune la vot, prin vot deschis prin ridicarea mâinii și cu 13 voturi „pentru”, fără voturi „împotrivă” și fără „abțineri”, este adoptată H.C.L. nr. 102 din 24.08.2018 privind Aprobarea introducerii în domeniul public al comunei Sîntandrei și completarea domeniului public cu lucrările noi de branșamente de apă finanțate de utilizatori în comuna Sîntandrei, realizate în cursul lunii iulie 2018 cu asistență tehnică din partea Companiei de Apă Oradea S.A. și transmiterea în administrarea S.C. Compania de Apă Oradea S.A. a acestor mijloace fixe donate de finanțator.
La punctul 5 de pe ordinea de zi, dl. Consilier Dănuţ Ioan Torjoc președinte de ședință îi dă cuvântul d-lui Primar care prezintă proiectul de hotărâre privind aprobare Planului Urbanistic Zonal „Parcelare teren pentru locuinţe şi funcţiuni complementare localitatea Sîntandrei, strada Cerbului, nr. 22-24 şi str. Zimbrului, nr. 22, 30”, având ca beneficiar pe S.C. Concept Casa Mea S.R.L. reprezentată prin Mocan Ioana, Mocan Cornel Adrian şi soţia Mocan Corina Linda, precizând că prin acest Plan Urbanistic Zonal se propune modificarea reglementărilor aprobate prin HCL nr. 29 / 29.04.2018 pentru PUZ la str. Cerbului şi str. Zimbrului. Aceste modificări se referă la tipul de locuinţe, mărimea parcelelor, retragerile clădirilor, gradul de ocupare a terenurilor. Asigurarea cu utilităţi se va face prin racordare la reţelele de alimentare cu energie electrică, gaz, apă-canal existente pe str. Cerbului şi str. Zimbrului.
Dl. consilier Sebastian Horea Şuteu, președintele Comisiei Urbanism, prezintă avizul favorabil al comisiei de specialitate.

Nemaifiind alte discuții pe marginea acestui punct, dl. Consilier Dănuţ Ioan Torjoc președinte de ședință, îl supune la vot, prin vot deschis prin ridicarea mâinii și cu 13 voturi „pentru”, fără voturi „împotrivă” și fără „abțineri”, este adoptată H.C.L. nr. 103 din 24.08.2018 privind aprobarea Planului Urbanistic Zonal „Parcelare teren pentru locuinţe şi funcţiuni complementare localitatea Sîntandrei, strada Cerbului, nr. 22-24 şi str. Zimbrului, nr. 22, 30”, având ca beneficiar S.C. Concept Casa Mea S.R.L., reprezentată prin Mocan Ioana, Mocan Cornel Adrian şi soţia Mocan Corina Linda.
La punctul 6 de pe ordinea de zi dl. Consilier Dănuţ Ioan Torjoc, președinte de ședință îi dă cuvântul d-lui Primar care prezintă proiectul de hotărâre privind aprobarea înscrierea în Cartea Funciară în domeniul public al Comunei Sîntandrei a terenului intravilan având categoria de folosință drum, în suprafață de 1714 mp, cu numărul cadastral 10405 notat în CF 10405 Sîntandrei, precizând că potrivit articolului 3 alin. (1) din Legea nr. 213 / 1998 privind proprietatea publică şi regimul juridic al acesteia „Domeniul public este alcătuit din bunurile prevăzute la art. 135 alin.(4) din Constituţie, din cele stabilite în anexacare face parte integrantă din prezenta lege şi din orice alte bunuri care, potrivit legii sau prin natura lor, sunt de uz sau de interes public şi sunt dobândite de stat sau de unităţile administrativ – teritoriale prin modurile prevăzute de lege.”, iar alin (4) prevede că „Domeniul public al comunelor, al oraşelor şi al municipiilor este alcătuit din bunurile prevăzute la pct. III din anexa şi din alte bunuri de uz sau de interes public local, declarate ca atare prin hotărârea consiliului local, dacă nu sunt declarate prin lege bunuri de uz sau de interes public naţional ori judeţean.”

Dna. consilier Georgeta Mihalca, președintele Comisiei Juridice prezintă avizul favorabil al Comisiei de specialitate.
Nefiind discuții pe marginea acestui punct, dl. Consilier Dănuţ Ioan Torjoc președinte de ședință, îl supune la vot, şi prin vot deschis prin ridicarea mâinii și cu 13 voturi „pentru”, fără voturi „împotrivă” și fără „abțineri”, este adoptată H.C.L. nr. 104 din 24.08.2018 privind aprobarea înscrierii în Cartea Funciară în domeniul public al Comunei Sîntandrei a terenului intravilan având categoria de folosință drum, în suprafață de 1714 mp, cu numărul cadastral 10405 notat în CF 10405 Sîntandrei.

La punctul 7 de pe ordinea de zi, dl. Primar prezintă proiectul de hotărâre privind întocmire P.U.Z. pentru parcelare teren pentru locuinţe şi funcţiuni complementare localitatea Sîntandrei, str. Bujac, nr. 17-15, judeţul Bihor, precizând că terenurile studiate sunt 2 parcele pe str. Bujac identificate prin nr. cad. 54422 (vechi 2524) şi 7244 (vechi 2978) cu suprafaţa totală de 4200 mp. Accesul la terenuri se face din drumul judeţean DJ 797, pe străzi existente până la strada Bujac cu profil de 12 m. Prin P.U.Z. se propune parcelarea în 8 loturi pentru locuinţe, cu un drum privat de acces pe mijloc, având profil de 12m.
Dl. consilier Sebastian Horea Şuteu, președintele Comisiei Urbanism, prezintă avizul favorabil al comisiei de specialitate precum şi discuţiile avute în comisie, respectiv de a se prevedea expres o condiţie suplimentară cu privire la modul de recepţie a casei, aceasta să se facă doar după ce au fost recepţionate utilităţile.

Nefiind discuții pe marginea acestui punct, dl. Consilier Dănuţ Ioan Torjoc președinte de ședință, îl supune la vot cu modificarea propusă de Comisia de Urbanism, prin vot deschis prin ridicarea mâinii și cu 13 voturi „pentru”, fără voturi „împotrivă” și fără „abțineri”, este adoptată H.C.L. nr. 105 din 24.08.2018 privind aprobarea Planului Urbanistic Zonal „Parcelare teren pentru locuinţe şi funcţiuni complementare, str. Bujac, nr. 15 și 17, loc. Sîntandrei, judeţul Bihor”, având ca beneficiari: Gricoroşcuţa Manuel cu soția Gricoroşcuţa Mariana – Corina şi S.C. Malinco Prodex S.R.L. reprezentată prin administrator Gărdăreanu Călin - Daniel.
La punctul 8 de pe ordinea de zi, dl. Primar prezintă proiectul de hotărâre privind oferta lui Pop Mircea Florian cu soţia Pop Mihaela – Rodica şi Tocai Ana – Silvia de donaţie a terenului cu nr. cad. 58305 din localitatea Sîntandrei, pentru construire drum public – stradă, precizând că terenul ofertat este situat în sud – estul localităţii Sîntandrei, paralel cu strada Lanului, la distanţă de aproximativ 250 m. Acest teren va avea destinaţia de drum cu lăţimea de 12 m şi va asigura accesul la 46 de parcele pentru locuinţe situate de o parte şi alta acestuia. Capetele lotului iniţial, dezmembrat în fâşii de teren de câte 6 m lăţime, fac parte din terenul ofertat. Capătul vestic va completa drumul de acces în prelungirea străzii Viorelelor, iar capătul estic se va constitui provizoriu ca drum de întoarcere.
De asemenea, proprietarii terenului ofertat propun şi solicită atribuirea pentru viitorul drum public a denumirii de strada Plevnei.
Dl. consilier Sebastian Horea Şuteu, președintele Comisiei Urbanism, prezintă avizul favorabil al comisiei de specialitate.

Nefiind discuții pe marginea acestui punct, dl. Consilier Dănuţ Ioan Torjoc președinte de ședință, îl supune la vot, prin vot deschis prin ridicarea mâinii și cu 13 voturi „pentru”, fără voturi „împotrivă” și fără „abțineri”, este adoptată H.C.L. nr. 106 din 24.08.2018 privind însușirea ofertei de donație fără sarcini făcută de către domnul Pop Mircea Florian cu soţia Pop Mihaela – Rodica şi doamnaTocai Ana – Silvia a terenului intravilan cu nr. cad. 58305 din localitatea Sîntandrei, în suprafață de 5.371 mp, pentru construire drum public – strada Plevnei.


La Diverse, dl. primar prezintă următoarele cereri :


→ dl. Merca Mihai Nicolae, domiciliat în mun. Oradea, Bd. Dacia, nr. 46, bl. P11, ap.17, jud. Bihor, în calitate de administrator al S.C. Mivinia S.R.L. având sediul în Sîntandrei, str. Râturi, nr. 8, judeţul Bihor, prin cererea înregistrată sub nr. 7157 / 27.06.2018 la sediul instituţiei noastre solicită aprobarea concesionării unui teren pe raza comunei Sîntandrei, situat în zona străzii Râturi, în spatele parcelelor cu nr.8 şi 10, până la limita cu noul drum de legătură cu mun. Oradea, având o suprafaţă de 1000 – 1500 mp în vederea construirii unui spaţiu de depozitare (produse de birotică şi papetărie, menaj, etc.) şi birouri pentru activităţile curente ale societăţii.


În urma analizării acestei cereri şi a discuţiilor purtate consilierii decid amânarea unui răspuns către domnul Merca Mihai Nicolae, până la finalizarea drumului de legătură Oradea – Sîntandrei şi verificarea în teren a situaţiei existente.


→ dl. Florin Dorin Tăut, domiciliat în com. Sîntandrei, str. Morii, nr. 165, jud. Bihor, prin cererea înregistrată sub nr. 9029 / 08.08.2018, solicită aprobarea concesionării sau cumpărării terenului din vecinătatea imobilului în care locuieşte de la adresa mai susmenţionată. 

În urma analizării cererii şi a discuţiilor purtate, consilierii decid efectuarea unei vizite în teren de către comisia de urbanism şi luarea unei decizii ulterioare asupra solicitării domnului Florin Dorin Tăut.



În continuare dna. consilier Daniela Achim solicită să se ia măsuri cu privire la căminele de canalizare instalate de către Compania de Apă Oradea, deoarece familiile de la intersecţia străzii Rozmarinului cu strada Păsărilor II se plâng de mirosul insuportabil care nu îi mai lasă să stea nici în case.

Dl. consilier Ioan Dan Pop precizează că această situaţie este avută în vedere de către Compania de Apă Oradea, problema apărând de la utilizarea neadecvată a sistemului de canalizare de către cetăţeni, aceştia depozitând tot felul de resturi menajere de la produse de igienă şi îngrijire până la articole vestimentare, fapt care a dus la înfundarea sistemului de canalizare, fiind nevoie acum de curăţarea acestuia şi instalarea de grătare. 


Dna. consilier Daniela Achim precizează totodată că e necesar să se ia măsuri de urgenţă cu privire la stârpirea ambroziei, singurele modalităţi în care realizarea acesteia ar fi posibilă fiind prin smulgere sau erbicidare.

Dl. primar subliniază faptul că în fiecare zi angajaţii ADP Sîntandrei lucrează la exterminarea ei, numărul angajaţilor fiind însă mult prea mic având în vedere suprafaţa mare de teren pe care se întinde comuna.Trebuie să se ţină cont de faptul că erbicidarea ei presupune anumite costuri, costuri care nu au fost avute în vederea în momentul întocmirii proiectului de buget pe anul 2018.

Domnul consilier Toader Timiş propune să se acorde amenzi de către Poliţia Locală Sîntandrei pentru parcelele private de teren care nu sunt îngrijite de către proprietarii acestora.


Dl. primar precizează că va dispune verificarea situaţiei prezentate şi se vor lua măsuri cu privire la aceasta.

Domnul consilier Ovidiu Alexandru Cseh doreşte să ştie dacă nu se poate face contract cu firma de deratizare pentru erbicidarea ambroziei.


Domnul primar precizează că s-ar putea încheia contract, costurile fiind însă însemnate.


Domnul consilier Ovidiu Alexandru Cseh doreşte să ştie când vor fi atribuite terenurile disponibile ale primăriei tinerilor care au depus cereri în baza Legii nr. 15/2003 pentru a-şi construi case.


Domnul primar subliniază că acest lucru nu depinde de dumnealui, trebuie să se întrunească comisia la primărie pentru a analiza cererile depuse şi a atribui parcelele de teren disponibile deţinute de către primărie.


Domnul consilier Ciprian Mihai Fechetea doreşte să ştie cu privire la PUZ-ul care a fost aprobat într – o sedință anterioară, dacă nu se poate crea o intrare la parcelele cuprinse în acest PUZ şi din strada Adevărului, să existe astfel două intrări nu doar una cum există acum din strada Ogorului.

Domnul consilier Ovidiu Alexandru Cseh afirmă că problema nu este cu beneficiarii acestui PUZ, problema a pornit de la primul proprietar din zonă care nu doreşte să cedeze teren pentru construirea unei noi intrări.


Domnul consilier Ciprian Mihai Fechetea afirmă că în cazul în care acel proprietar nu doreşte să cedeze din terenul lui, ar trebui expropiat şi despăgubit conform normelor legale aflate în vigoare.


Domnul consilier Toader Timiş afirmă că realizarea celei de-a doua intrări la parcelele din zonă i-ar ajuta foarte mult pe proprietarii parcelelor să se conecteze la utilităţi.


Domnul Primar afirmă că asta este o problemă mai veche, care a apărut în momentul în care s-a aprobat în şedinţa de consiliu local extinderea intravilanului comunei. În momentul de faţă nu se poate lua o decizie cu privire la acea zonă, trebuie să aşteptăm să vedem ce doreşte să facă primul proprietar.

Domnul consilier Marius Iosif Barat supune atenţiei colegilor consilieri instalarea unor semnale luminoase la nivelul trecerii de pietoni de lângă pensiune Dodo plus instalarea unor semnalizatoarea de reducere a vitezei la 50 km/h, respectiv 30 km/h deoarece în zona respectivă, în fiecare seară, şoferii nu ţin cont de acea trecere de pietoni, ba din contră, în loc să reducă viteza circulă cu viteze foarte mari. În plus, un lucru foarte bun ar fi deschiderea intrării de la benzinărie către fabricile din zonă, deoarece în serile în care la pensiunea Dodo sunt evenimente şi parcarea este plină, maşinile de mare tonaj şi autobuzele care transportă angajaţi nu pot să intre prin acea intrare.

Domnul consilier Ovidiu Alexandru Cseh subliniază că foarte mulţi oameni s-au plâns că domnul Peter Dorner a săpat şanţuri, blocând astfel toate intrările către Criş.


Domnul primar afirmă că vor fi avute în vedere solicitările domnului consilier Marius Iosif Barat, deoarece există sesizări cu privire la viteza participanţilor la trafic prin zona mai susmenţionată. Cât despre şanţurile săpate pentru a bloca accesul către Criş, domnul primar a menţionat că inclusiv Primăria a făcut acest lucru, deoarece localnicii din satele şi comunele vecine veneau şi depozitau toate gunoaiele şi mizeriile pe malul Crişului aferent localităţii noastre.

Domnul consilier Ovidiu Alexandru Cseh doreşte să ştie când se va goli platforma de gunoi.


Domnul primar afirmă că deja a fost golită platforma, oamenii putând să depoziteze acolo iarbă.


Domnul consilier doreşte să ştie dacă la trecerea de pietoni de la Profi nu se poate construi un trotuar care să le lege pe cele două existente.


Domnul primar afirmă că în zonă nu se va face deocamdată nimic, deoarece aşteptăm asfaltarea promisă de Consiliul Judeţean.


Doamna consilier Roxana Lascu doreşte să propună instalarea unor limitatoare de viteză pe strada Râturi deoarece şoferii circulă cu viteză foarte mare, punând în pericol vieţile copiilor care se joacă prin zonă.

Domnul primar afirmă că se va avea în vedere această solicitare. 


Nefiind alte probleme la ordinea de zi, întrebări sau interpelări, preşedintele de şedinţă, domnul consilier Dănuţ Ioan Torjoc, declară închise lucrările şedinţei.

PREŞEDINTE DE ŞEDINŢĂ







     SECRETAR,

     CONSILIER


      Dănuţ Ioan TORJOC







         Dorina ILEA         
